BIRŠTONO SAVIVALDYBĖS TARYBA

SPRENDIMAS

DĖL VIEŠŲ KONKURSŲ BIUDŽETINIŲ IR VIEŠŲJŲ SVEIKATOS PRIEŽIŪROS ĮSTAIGŲ, KURIŲ SAVININKĖ YRA BIRŠTONO SAVIVALDYBĖ, VADOVŲ PAREIGOMS EITI NUOSTATŲ PATVIRTINIMO

2018 m. balandžio 30 d. Nr. TS-65

Birštonas

Vadovaudamasi Lietuvos Respublikos darbo kodekso 41 straipsnio 3 dalimi, Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos sveikatos priežiūros įstaigų įstatymo 15 straipsnio 1 dalimi, 28 straipsnio 6 punktu, Konkursų valstybės ir savivaldybių įmonėse, iš valstybės, savivaldybių ir valstybinio socialinio draudimo fondo biudžetų bei iš kitų valstybės įsteigtų fondų lėšų finansuojamose valstybės ir savivaldybių įstaigose ir viešosiose įstaigose, kurių savininkė yra valstybė ar savivaldybė, organizavimo ir vykdymo tvarkos aprašu, patvirtintu Lietuvos Respublikos Vyriausybės 2017 m. birželio 21 d. nutarimu Nr. 496 „Dėl Lietuvos Respublikos darbo kodekso įgyvendinimo“, Kvalifikaciniais reikalavimais Lietuvos nacionalinės sveikatos sistemos biudžetinių ir viešųjų įstaigų, jų padalinių ir filialų vadovams, patvirtintais Lietuvos Respublikos sveikatos apsaugos ministro 2001 m. gegužės 25 d. įsakymu Nr. 299 „Dėl kvalifikacinių reikalavimų Lietuvos nacionalinės sveikatos sistemos biudžetinių ir viešųjų įstaigų, jų padalinių ir filialų vadovams tvirtinimo“, Birštono savivaldybės taryba n u s p r e n d ž i a:

1. Patvirtinti Viešų konkursų biudžetinių ir viešųjų sveikatos priežiūros įstaigų, kurių savininkė yra Birštono savivaldybė, vadovų pareigoms eiti nuostatus (pridedama).

2. Nurodyti, kad šis sprendimas turi būti skelbiamas Teisės aktų registre ir Birštono savivaldybės interneto svetainėje www.birstonas.lt.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės merė	Nijolė Dirginčienė

PATVIRTINTA

Birštono savivaldybės tarybos

2018 m. balandžio 30 d.

sprendimu Nr. TS-65

VIEŠŲ KONKURSŲ BIUDŽETINIŲ IR VIEŠŲJŲ SVEIKATOS PRIEŽIŪROS ĮSTAIGŲ, KURIŲ SAVININKĖ YRA BIRŠTONO SAVIVALDYBĖ, VADOVŲ PAREIGOMS EITI NUOSTATAI

I SKYRIUS

BENDROSIOS NUOSTATOS

1.	Viešų konkursų biudžetinių ir viešųjų sveikatos priežiūros įstaigų, kurių savininkė yra Birštono savivaldybė, vadovų pareigoms eiti nuostatai (toliau – nuostatai) reglamentuoja konkursų organizavimą ir vykdymą į sveikatos priežiūros įstaigų vadovų pareigas.

2.	Sprendimą skelbti konkursą priima įstaigos savininko teises ir pareigas įgyvendinančios institucijos vadovas (toliau – Savivaldybės meras).

3.	Konkurso organizavimas ir vykdymas apima:

3.1.	konkurso paskelbimą;

3.2.	dokumentų, kuriuos būtina pateikti norint dalyvauti konkurse (toliau – dokumentai), pateikimą ir priėmimą;

3.3.	pretendentų eiti vadovo pareigas viešojoje sveikatos priežiūros įstaigoje (toliau – įstaiga) atrankos komisijos (toliau – komisija) sudarymą ir asmenų, pageidaujančių dalyvauti konkurse (toliau – pretendentai), atranką.

II SKYRIUS

KONKURSO PASKELBIMAS

4.	Konkursą skelbia ir atrankos būdą – testą raštu ir testą žodžiu (pokalbį) – nustato Savivaldybės meras.

5.	Konkursą teisės aktų nustatyta tvarka organizuoja Birštono savivaldybės administracija.

6.	Bendrieji ir specialieji kvalifikaciniai reikalavimai bei papildoma kompetencija pretendentams į įstaigos vadovo pareigas nustatoma įstaigos vadovo pareigybės aprašyme. Kvalifikaciniai reikalavimai ir papildoma kompetencija nustatoma, vadovaujantis Lietuvos nacionalinės sveikatos sistemos biudžetinių ir viešųjų įstaigų, jų padalinių ir filialų vadovams keliamais kvalifikaciniais reikalavimais, patvirtintais Lietuvos Respublikos sveikatos apsaugos ministro įsakymu.

7.	Konkursas per Valstybės tarnybos valdymo informacinę sistemą skelbiamas Valstybės tarnybos departamento interneto svetainėje ir Birštono savivaldybės interneto svetainėje www.birstonas.lt.

8.	Konkurso skelbime nurodama:

8.1. įstaigos pavadinimas, teisinė forma, buveinė ir kodas;

8.2. pareigybė (trumpai aprašomas darbo pobūdis), kuriai skelbiamas konkursas;

8.3. kvalifikaciniai reikalavimai pretendentams;

8.4. kokius dokumentus būtina pateikti;

8.5. informacija apie tai, kad pretendentų dokumentai priimami 14 kalendorinių dienų po konkurso paskelbimo nuostatų 7 punkte nurodytose interneto svetainėse; kad, pateikiant pretendentų dokumentus kilus pagrįstų abejonių dėl pretendento atitikties konkurso skelbime nustatytiems kvalifikaciniams reikalavimams ir dėl pateiktų dokumentų patikslinimo ar papildymo, Savivaldybės mero potvarkiu, terminas gali būti pratęstas 5 kalendorines dienas, jeigu pretendentai papildomai paklausiami dėl papildomų duomenų teikimo;

8.6. pretendentų atrankos būdas;

8.7. informacija apie tai, kur galima gauti išsamią informaciją apie skelbiamą konkursą.

III SKYRIUS

DOKUMENTŲ PATEIKIMAS IR PRIĖMIMAS

9.	Pretendentas privalo pateikti:

9.1.	Prašymą leisti dalyvauti konkurse;

9.2.	asmens tapatybę patvirtinantį dokumentą, išsilavinimą patvirtinančius dokumentus, kitus dokumentus, patvirtinančius pretendento atitiktį kvalifikaciniams reikalavimams;

9.3.	gyvenimo aprašymą – nurodyti vardą, pavardę, gimimo datą, gyvenamosios vietos adresą, telefono numerį, elektroninio pašto adresą, išsilavinimą, darbo patirti, savo privalumų sąrašą (nurodyti dalykines savybes). Jeigu pareigybei, kuriai skelbiamas konkursas, užimti būtini tam tikri įgūdžiai, šiame sąraše turi būti nurodyti ir jie;

9.4.	užpildytą pretendento anketą (1 priedas);

9.5.	savo, kaip įstaigos vadovo, veiklos programą, kurioje būtų išdėstytos vadovavimo įstaigai gairės (tikslai, prioritetai, jų įgyvendinimo būdai ir kt.), taip pat pretendento nuostatos apie vadovavimą ir vadovo vaidmenį (veiklos programos apimtis neturi viršyti 5 puslapių).

10.	Pretendentas dokumentus teikia per Valstybės tarnybos valdymo informacinę sistemą.

11.	Birštono savivaldybės administracijos Teisės ir personalo skyriaus specialistas priėmęs dokumentus, ne vėliau kaip per 3 darbo dienas pasibaigus pretendentų dokumentų priėmimo terminui Valstybės tarnybos valdymo informacinėje sistemoje pažymi, ar pretendentas atitinka konkurso skelbime nustatytus kvalifikacinius reikalavimus pagal pretendento pateiktų dokumentų duomenis.

12.	Pretendentui, kuris atitinka konkurso nustatytus kvalifikacinius reikalavimus, pateikė tai patvirtinančius dokumentus, neigiamai atsakė į pretendento anketos (1 priedas) 4–10 klausimus, Birštono savivaldybės administracijos Teisės ir personalo skyriaus specialistas per 22 kalendorines dienas nuo konkurso paskelbimo per Valstybės tarnybos valdymo informacinę sistemą išsiunčia pranešimą apie dalyvavimą pretendentų atrankoje (nurodo jos datą, vietą ir laiką). Pretendentui, kuris neatitinka konkurso skelbime nustatytų kvalifikacinių reikalavimų ar nepateikė tai patvirtinančių dokumentų ir (ar) kuris teigiamai atsakė į bent vieną iš pretendento anketos (1 priedas) 4–10 klausimų, Personalo skyriaus specialistas per 22 kalendorines dienas nuo konkurso paskelbimo per Valstybės tarnybos valdymo informacinę sistemą išsiunčia motyvuotą pranešimą ir nurodo, kodėl jam neleidžiama dalyvauti pretendentų atrankoje.

IV SKYRIUS

KOMISIJOS SUDARYMAS IR PRETENDENTŲ ATRANKA

13.	Jeigu bent vienam pretendentui išsiunčiamas Aprašo 12 punkte nurodytas pranešimas apie dalyvavimą pretendentų atrankoje, ne vėliau kaip per 30 kalendorinių dienų nuo konkurso paskelbimo dienos sudaroma komisija. Ne vėliau kaip per 14 kalendorinių dienų nuo komisijos sudarymo turi įvykti konkursas.

14.	Komisiją sudaro Savivaldybės meras potvarkiu, paskirdamas komisijos pirmininką, kitus komisijos narius ir komisijos sekretorių. Komisijos narys gali būti pakeistas ir pretendentų atrankos dieną.

15.	Komisija sudaroma iš ne mažiau kaip 3 narių. Komisijos nariai su pretendentais negali būti susiję giminystės, svainystės, partnerystės ryšiais, taip pat jei yra kitų aplinkybių, galinčių sukelti viešųjų ir privačiųjų interesų konfliktą ar keliančių abejonių dėl šių asmenų šališkumo. Komisijos narys, sužinojęs, kad su pretendentu jis yra susijęs šiame punkte nurodytais ryšiais, galinčiais paveikti komisijos nario nešališkumą, nedelsdamas praneša komisijos pirmininkui, ir šis komisijos narys Savivaldybės mero potvarkiu pakeičiamas kitu nariu.

16.	Konkurse stebėtojų teisėmis gali dalyvauti ne daugiau kaip po vieną iš dviejų Lietuvos Respublikoje įregistruotų viešųjų juridinių asmenų (toliau – viešasis juridinis asmuo), išskyrus valstybės ar savivaldybės institucijas ar įstaigas, įgaliotą atstovą (toliau – visuomenės atstovai). Prašymą leisti visuomenės atstovams stebėti konkursą viešieji juridiniai asmenys ne vėliau kaip iki pretendentams nustatytos dokumentų pateikimo termino pabaigos elektroniniu paštu pateikia konkursą organizuojančiai įmonei ar įstaigai. Konkursą organizuojanti įmonė ar įstaiga apie konkurso laiką ir vietą praneša viešiesiems juridiniams asmenims, pirmiems dviem pateikusiems prašymą leisti visuomenės atstovams stebėti konkursą, elektroniniu paštu ne vėliau kaip prieš vieną darbo dieną iki konkurso. Viešiesiems juridiniams asmenims, pateikusiems prašymus leisti visuomenės atstovams stebėti konkursą vėliau už pirmuosius du viešuosius juridinius asmenis, pranešama elektroniniu paštu ne vėliau kaip prieš vieną darbo dieną iki konkurso, kad leidimas stebėti konkursą visuomenės atstovams nesuteikiamas.

Konkurse stebėtojų teisėmis dalyvaujantys visuomenės atstovai komisijos sekretoriui prieš konkursą privalo pateikti galiojantį asmens dokumentą, kuriame yra asmens kodas ir nuotrauka, įgaliojimą dalyvauti konkurse stebėtojo teisėmis ir pasirašyti pasižadėjimą (2 priedas) neatskleisti pretendentų asmens duomenų. Pasižadėjimas pridedamas prie konkurso protokolo.

Konkurse stebėtojų teisėmis dalyvaujantys visuomenės atstovai turi teisę stebėti konkurso eigą. Jiems draudžiama konkurso metu daryti garso ar vaizdo įrašus, naudoti kitas technines priemones. Šias technines priemones naudojantys ar komisijos darbui trukdantys visuomenės atstovai komisijos pirmininko sprendimu gali būti pašalinami iš konkurso ir apie tai pažymima protokole.

17.	Komisijos nariai su pretendentų pateiktais dokumentais ir veiklos programomis susipažįsta ne vėliau kaip paskutinę darbo dieną iki konkurso. Komisijos nariai privalo būti nešališki pretendentų atžvilgiu, turi pasirašyti pasižadėjimus neatskleisti asmens duomenų paslapties ir per konkurso vedimo eigą gautos informacijos (2 priedas).

18.	Komisijos darbe turi dalyvauti visi jos nariai. Kai komisijos darbe dėl svarbių priežasčių negali dalyvauti kuris nors jos narys, komisija gali dirbti, jeigu jos darbe dalyvauja daugiau kaip pusė komisijos narių. Kai komisijos darbe dėl svarbių priežasčių negali dalyvauti jos pirmininkas, Savivaldybės meras savo potvarkiu turi pakeisti jį kitu arba pavesti kitam komisijos nariui atlikti komisijos pirmininko funkcijas.

19.	Pretendentai, atvykdami į atranką, privalo turėti asmens tapatybę patvirtinantį dokumentą.

20.	Pretendentams, nepateikusiems asmens tapatybę patvirtinančio dokumento, neleidžiama dalyvauti atrankoje ir apie tai pažymima protokole.

21.	Atranka pradedama pretendentams praneštu laiku. Konkursas susideda iš dviejų etapų: testo raštu (50 klausimų testo) ir testo žodžiu (pokalbio). Konkursas pradedamas nuo testo raštu. 50 testo klausimų, sudaromų iš teisės aktų, susijusių su pareigybės, dėl kurios vyksta konkursas, funkcijomis, parengia konkursą organizuojanti įstaiga (mero potvarkiu sudaryta darbo grupė testui rengti). Darbo grupės testui parengti nariai privalo užtikrinti testo klausimų konfidencialumą iki konkurso dienos. Klausimai sudaromi iš teisės aktų, kurie reikalingi pareigybės aprašyme nustatytų funkcijų vykdymui. Kiekvienam testo klausimui pateikiama po 3 atsakymo variantus. Iš 3 atsakymų vienas yra teisingas. Atsakydamas į klausimą pretendentas pažymi vieną atsakymą, kuris, jo manymu, yra teisingas. Testui atlikti skiriama 1 valanda.

22.	Testai tikrinami dalyvaujant pretendentams ir visiems komisijos nariams. Testą raštu tikrina komisijos nariai, komisijos sekretoriui skaitant teisingo atsakymo numerius. Ištaisytą testą raštu tikrinęs komisijos narys pasirašo, nurodydamas savo vardą ir pavardę bei teisingų atsakymų skaičių.

23.	Testas raštu vertinamas balais (nuo 1 iki 10) pagal testo atsakymo įvertinimo lentelę (3 priedas).

24.	Į antrą konkurso etapą – testą žodžiu (pokalbį) patenka tie pretendentai, kurie už testą raštu gavo 6 ir daugiau balų.

25.	Tolimesnis konkurso etapas – testas žodžiu (pokalbis) – veiklos programos pristatymas ir atsakymai į komisijos narių klausimus. Į pokalbį pretendentai kviečiami pavardžių abėcėlės tvarka. Su pretendentais bendraujama individualiai, kitiems pretendentams nedalyvaujant.

26.	Pokalbio eigai fiksuoti daromas skaitmeninis garso įrašas, kuris perkeliamas į kompiuterinę laikmeną, pridedamas prie konkurso protokolo ir saugomas Savivaldybės administracijoje teisės aktų nustatyta tvarka.

27.	Pokalbis pradedamas pretendentui pristatant veiklos programą (iki 15 min.). Po pristatymo komisijos nariai gali užduoti su veiklos programa susijusius klausimus, o pretendentas pateikti paaiškinimus. Vėliau kiekvienas komisijos narys pateikia po du vienodus klausimus visiems pretendentams. Pretendentams užduodami klausimai, siekiant patikrinti pretendento gebėjimus atlikti įstaigos vadovo pareigybės aprašyme nurodytas funkcijas ir teisės aktų žinojimą, profesinę patirtį ir dalykines savybes. Pretendentams taip pat gali būti užduodami jų atsakymus patikslinantys klausimai.

28.	Kiekvienas komisijos narys vertina atrankoje dalyvaujančius pretendentus nuo 1 iki 10 balų. Blogiausias įvertinimas yra 1 balas, geriausias – 10 balų. Vertinant pretendentus, turi dalyvauti daugiau kaip pusė komisijos narių. Įvertinę testą žodžiu, komisijos nariai pildo Pretendentų testo žodžiu individualaus vertinimo lentelę (4 priedas). Pretendento surinkti balai apskaičiuojami taip: pretendentui paskirti balai sudedami ir dalijami iš dalyvavusių komisijos narių skaičiaus.

29.	Komisijos sekretorius testo raštu bei pokalbio individualaus vertinimo rezultatus surašo į atrankos komisijos posėdžio protokole esančias lenteles (5 priedas).

30.	Komisijos narių užpildytos ir pasirašytos Pretendentų testo žodžiu individualaus vertinimo lentelės ir testas raštu pridedami prie konkurso protokolo.

31.	Pretendentas, surinkęs mažiau kaip 6 balus už vieną testą ar mažiau kaip 12 balų už du testus (testą žodžiu ir testą raštu), laikomas neperėjusiu pretendentų atrankos.

32.	Jeigu keli pretendentai surinko vienodą didžiausią balų skaičių (bet ne mažiau kaip 6 balus už vieną testą arba ne mažiau kaip 12 balų už du testus), vertinama šių pretendentų papildoma kompetencija ir nuostatų 9.5 papunktyje nurodytos veiklos programos. Pretendento papildomos kompetencijos galimas maksimalus įvertinimas yra 5 balai. Už pretendento papildomas kompetencijas, nurodytas konkurso skelbime, skiriamas 1 balas už kiekvieną turimą kompetenciją (6 priedas).

33.	Pretendento papildoma kompetencija laikoma:

33.1. vadovavimo sveikatinimo veiklos valdymo subjektams (ar jų padaliniams, filialams) patirtis;

33.2. įgytas aukštasis universitetinis ar jam prilygintas biomedicinos mokslų studijų srities medicinos, odontologijos, farmacijos, visuomenės sveikatos, slaugos ar reabilitacijos studijų krypčių išsilavinimas (magistro kvalifikacinis laipsnis), biomedicinos mokslų studijų srities medicinos ir sveikatos arba gyvybės mokslų studijų krypčių grupių, arba socialinių mokslų studijų srities ekonomikos, teisės arba viešojo administravimo studijų krypties mokslo laipsnis;

33.3. kvalifikacijos tobulinimas ir (arba) mokslinės publikacijos sveikatos politikos, sveikatinimo veiklos strateginio planavimo, valdymo bei organizavimo, visuomenės sveikatos, sveikatos priežiūros reformos, sveikatos ekonomikos, vadybos, teisės, sveikatos mokymo ir ugdymo, socialinio darbo, informacinių technologijų, kitose su sveikatinimo veiklos organizavimu ir valdymu susijusiose srityse per pastaruosius 5 metus (pretendentui pateikus kvalifikacijos tobulinimą liudijančius pažymėjimus ar mokslinių publikacijų kopijas).

33.4. darbdavio (-ių) ir (arba) aukštojo mokslo įstaigos vadovo rekomendacija (pretendentui pateikus rekomendacinį raštą apie savo profesinę patirtį (vykdytą veiklą) ir darbo kokybę);

33.5. Europos Sąjungos oficialių kalbų (anglų, vokiečių ar prancūzų) mokėjimas ne žemesniu kaip pažengusio vartotojo lygmens B1 lygiu (kalbos mokėjimo lygiai nustatomi vadovaujantis 2004 m. gruodžio 15 d. Europos Parlamento ir Tarybos sprendimu Nr. 2241/204/EB dėl bendros Bendrijos sistemos siekiant užtikrinti kvalifikacijų ir gebėjimų skaidrumą (Europasas) (OL 2004 L 390, p.6).

34.	Laimėjusiu konkursą laikomas atranką perėjęs ir daugiausia balų surinkęs pretendentas.

35.	Konkurso rezultatai ir komisijos sprendimas įforminami protokolu (5 priedas). Protokolą pasirašo komisijos pirmininkas ir komisijos sekretorius. Su protokolu, savo atliktu testu ir testo žodžiu savosios dalies skaitmeniniu garso įrašu turi teisę susipažinti visi atrankoje dalyvavę pretendentai.

36.	Konkursą laimėjęs pretendentas priimamas į pareigas Savivaldybės mero potvarkiu. Darbo sutartis su juo sudaroma Lietuvos Respublikos teisės aktų nustatyta tvarka.

37.	Jeigu konkurse užimti pareigybę įstaigoje dalyvauja keli pretendentai, o konkursą laimėjęs pretendentas nepasirašo darbo sutarties, atsisako užimti pareigybę arba Savivaldybės meras, remdamasis kompetentingos valstybės institucijos informacija apie konkursą laimėjusį pretendentą, priima sprendimą nepriimti pretendento į konkurso būdu laimėtą pareigybę, konkursą laimėjusiu laikomas kitas atranką perėjęs ir daugiausiai balų surinkęs (palyginti su kitų atranką perėjusių pretendentų rezultatais) pretendentas. Jeigu keli pretendentai surenka vienodą balų skaičių, kitas pretendentas nustatomas nuostatų 32 punkte nustatyta tvarka. Jeigu šis pretendentas nepasirašo darbo sutarties, atsisako užimti pareigybę arba konkursą laimėjusį pretendentą į pareigybę priimantis asmuo, remdamasis kompetentingos valstybės institucijos informacija apie šį pretendentą, priima sprendimą nepriimti jo į konkurso būdu laimėtą pareigybę, organizuojamas naujas konkursas užimti tą pačią pareigybę.

38. Jeigu konkurse užimti pareigybę įstaigoje dalyvauja tik vienas pretendentas, kuris laimi konkursą, tačiau nepasirašo darbo sutarties, atsisako užimti pareigybę arba Savivaldybės meras, remdamasis kompetentingos valstybės institucijos informacija apie konkursą laimėjusį pretendentą, priima sprendimą nepriimti jo į konkurso būdu laimėtą pareigybę, organizuojamas naujas konkursas užimti tą pačią pareigybę.

39. Lietuvos Respublikos korupcijos prevencijos įstatymo 9 straipsnyje nustatyta tvarka Savivaldybės meras kreipiasi į kompetentingą valstybės instituciją dėl informacijos apie konkursą laimėjusį pretendentą ne vėliau kaip per 2 darbo dienas nuo konkurso pabaigos.

40. Kompetentingos valstybės institucijos informacijos apie konkursą laimėjusį pretendentą pagrindu Savivaldybės merui priėmus sprendimą nepriimti jo į konkurso būdu laimėtą pareigybę, priimamas kitas iš eilės pagal konkurso rezultatus pretendentas, kaip nurodyta 37 punkte. Savivaldybės meras ne vėliau kaip per 2 darbo dienas nuo sprendimo nepriimti konkursą laimėjusio pretendento į pareigybę priėmimo, kreipiasi į kompetentingą valstybės instituciją dėl informacijos apie kitą iš eilės pagal konkurso rezultatus pretendentą.

41. Sprendimas priimti į pareigybę konkursą laimėjusį pretendentą arba nepriimti jo į pareigybę priimamas per 2 darbo dienas po to, kai Savivaldybės meras gauna kompetentingos valstybės institucijos informaciją apie pretendentą, siekiantį užimti pareigybę įmonėje ar įstaigoje. Priėmimo į pareigybę data nustatoma konkursą laimėjusio pretendento ir konkursą laimėjusį pretendentą į pareigybę priimančio asmens susitarimu.

V SKYRIUS

BAIGIAMOSIOS NUOSTATOS

42.	Konkursas laikomas neįvykusiu, jeigu:

42.1. paskelbus konkursą, nė vienas pretendentas nepateikė šių nuostatų 9 punkte nurodytų dokumentų;

42.2. šių nuostatų 12 punkte nurodytas pranešimas apie dalyvavimą pretendentų atrankoje neišsiųstas nė vienam pretendentui;

42.3.	nė vienas pretendentas neperėjo pretendentų atrankos;

42.4. šių nuostatų 37 ir 38 punktuose nustatytais atvejais nelieka nė vieno pretendento, kuris galėtų būti laikomas laimėjusiu konkursą.

43.	Visi atrankoje dalyvavę pretendentai turi teisę susipažinti su komisijos protokolu, savo atliktu testu ir testo žodžiu savosios dalies skaitmeniniu garso įrašu. Su komisijos protokolu ir atrankoje dalyvavusių pretendentų atliktais testais bei testų žodžiu skaitmeniniais garso įrašais susipažinti turi teisę konkurse stebėtojų teisėmis dalyvavę visuomenės atstovai ir darbuotojų atstovai.

44.	Dalyvavęs pretendentų atrankoje, bet nelaimėjęs konkurso pretendentas gali apskųsti konkurso rezultatus ir komisijos sprendimą Lietuvos Respublikos teisės aktų nustatyta tvarka teismui.

______________________________

Viešų konkursų biudžetinių ir viešųjų sveikatos priežiūros įstaigų, kurių savininkė yra Birštono savivaldybė, vadovų pareigoms eiti nuostatų

1 priedas

PRETENDENTO ANKETA

1. Pretendentas_______________________________________________________________

(vardas ir pavardė)

2.Įstaiga, kuriai pateikiama anketa_______________________________________________ ___________________________________________________________________________

3. Įstaigos pavadinimas ir pareigos įstaigoje, į kurias pretenduojama

___________________________________________________________________________

4. Ar šios anketos 3 punkte nurodytoje įstaigoje dirba asmenys, su kuriais Jus sieja artimi giminystės ar svainystės ryšiai (tėvai, įtėviai, broliai, seserys ir jų vaikai, seneliai, sutuoktinis, vaikai, įvaikiai, jų sutuoktiniai ir jų vaikai, taip pat sutuoktinių tėvai, broliai, seserys ir jų vaikai), ar kurio nors iš šių asmenų ir Jūsų darbas įstaigoje taptų susijęs su vieno tiesioginiu pavaldumu kitam arba su vieno teise kontroliuoti kitą?

______________________________________________________________________________________________________________________________________________________

(jeigu taip, nurodykite tokio asmens pareigas, vardą ir pavardę)

5. Ar įstatymai draudžia arba juose nustatyta tvarka Jums atimta teisė eiti pareigas, nurodytas šios anketos 3 punkte?

______________________________________________________________________________________________________________________________________________________

6. Ar esate įstatymų nustatyta tvarka pripažintas kaltu dėl sunkaus ar labai sunkaus nusikaltimo, nusikaltimo valstybės tarnybai ir viešiesiems interesams ar korupcinio pobūdžio nusikaltimo, nusikaltimo, kuriuo padaryta turtinė žala valstybei, padarymo ir turite neišnykusį ar nepanaikintą teistumą?

______________________________________________________________________________________________________________________________________________________

(jeigu taip, nurodykite, kada ir už ką nuteistas)

7. Ar esate įstatymų nustatyta tvarka pripažintas kaltu dėl baudžiamojo nusižengimo valstybės tarnybai ir viešiesiems interesams ar korupcinio pobūdžio baudžiamojo nusižengimo padarymo ir nuo apkaltinamojo nuosprendžio įsiteisėjimo dienos nepraėjo 3 metai?

______________________________________________________________________________________________________________________________________________________

(jeigu taip, nurodykite, kada ir už ką nuteistas)

8. Ar esate įstatymų nustatyta tvarka uždraustos organizacijos narys?

___________________________________________________________________________

9. Ar buvote atleistas iš skiriamų arba renkamų pareigų dėl priesaikos ar pasižadėjimo sulaužymo, pareigūno vardo pažeminimo ir nuo atleidimo iš pareigų dienos nepraėjo 3 metai?

_________________________________________________________________________________________________________________________________________________________________________________________________________________________________

10. Ar esate pripažintas neveiksniu ar neveiksniu tam tikroje srityje (ribotai veiksniu)?

______________________________________________________________________________________________________________________________________________________

(jeigu taip, nurodykite kokioje srityje esate pripažintas neveiksniu (ribotai veiksniu)

11. Ar esate kito juridinio asmens valdymo organo narys?

______________________________________________________________________________________________________________________________________________________

(jeigu taip, nurodykite kito juridinio asmens pavadinimą ir jo ryšį su įmone, įstaiga, nurodyta šios anketos 3 punkte)

Patvirtinu, kad pateikta informacija surašyta asmeniškai ir yra teisinga. Sutinku, kad visi šioje anketoje nurodyti asmens duomenys būtų tvarkomi priėmimo į šios anketos 3 punkte nurodytas pareigas tikslais, taip pat kad bus tikrinamas jų teisingumas.

Man paaiškinta, kad paaiškėjus bent vienai aplinkybei, dėl kurios negaliu būti priimtas į šios anketos 3 punkte nurodytas pareigas, mane gali būti atsisakoma priimti į pareigas arba galiu būti iš jų atleistas.

Pretendentas ____________	_____________________

(Parašas) (Vardas ir pavardė)

_____________

(Data)

––––––––––––––––––––––––––––––––––––––––

Viešų konkursų biudžetinių ir viešųjų sveikatos priežiūros įstaigų, kurių savininkė yra Birštono savivaldybė, vadovų pareigoms eiti nuostatų

2 priedas

PASIŽADĖJIMAS

_________

(data)

Kaunas

Aš, _______________________________________________________________,

(vardas ir pavardė)

patvirtinu,

kad esu susipažinęs su Lietuvos Respublikos teisės aktų, reglamentuojančių asmens duomenų apsaugą, reikalavimais ir Lietuvos Respublikos įstatymais, numatančiais atsakomybę už asmens duomenų atskleidimą, neteisėtą tvarkymą ar kitus asmens duomenų apsaugos reikalavimų pažeidimus, ir

pasižadu:

neatskleisti asmens duomenų paslapties ir per konkursą gautos informacijos.

____________	_____________________

(Parašas) (Vardas ir pavardė)

–––––––––––––––––––––––––––

Viešų konkursų biudžetinių ir viešųjų sveikatos priežiūros įstaigų, kurių savininkė yra Birštono savivaldybė, vadovų pareigoms eiti nuostatų

3 priedas

TESTO RAŠTU ATSAKYMŲ ĮVERTINIMAS

Teisingi atsakymai	Balai
46–50	10
41–45	9
36–40	8
31–35	7
26–30	6
21–25	5
16–20	4
11–15	3
6–10	2
1–5	1

–––––––––––––––––––––––

Viešų konkursų biudžetinių ir viešųjų sveikatos priežiūros įstaigų, kurių savininkė yra Birštono savivaldybė, vadovų pareigoms eiti nuostatų

4 priedas

Pretendentų konkurso komisijos

posėdžio ______protokolo Nr.___

(data)

Priedas

PRETENDENTŲ TESTO ŽODŽIU INDIVIDUALAUS VERTINIMO LENTELĖ

Eil. Nr.	Pretendento vardas ir pavardė	Įvertinimas balais
1.
2.
...
...

Komisijos narys ______________ _________________________________

(parašas) (vardas, pavardė)

––––––––––––––––––––––––––––––––––––––

Viešų konkursų biudžetinių ir viešųjų sveikatos priežiūros įstaigų, kurių savininkė yra Birštono savivaldybė, vadovų pareigoms eiti nuostatų

5 priedas

_________________________________________

(Savivaldybės institucijos pavadinimas)

PRETENDENTŲ KONKURSO KOMISIJOS POSĖDŽIO PROTOKOLAS

___________ Nr. ________

(data)

_____________

(vieta)

Pretendentų eiti______________________________________________________________

_____________________________________________________________ pareigas atrankos

(pareigų pavadinimas)

Komisijos, sudarytos__________________________________________________________

___________________________________________________________________________,

(dokumento, kuriuo sudaryta komisija, pavadinimas, data, numeris)

Posėdis įvyko____________, posėdžio pradžia ___________, posėdžio pabaiga___________

(data) (laikas) (laikas)

Komisijos pirmininkas – _______________________________________________________

Komisijos sekretorius – _______________________________________________________

Komisijos nariai – ____________________________________________________________

___________________________________________________________________________

Pareigų, kurioms eiti skelbiamas konkursas, pavadinimas – ___________________________

___________________________________________________________________________

Pretendentai: _______________________________________________________________

___________________________________________________________________________

TESTO ŽODŽIU VERTINIMO SUVESTINĖ LENTELĖ

Eil. Nr.	Pretendento vardas ir pavardė	Komisijos nariai	Balų vidurkis

TESTO RAŠTU VERTINIMO LENTELĖ

Eil. Nr.	Pretendento vardas ir pavardė	Įvertinimas balais

PRETENDENTŲ TESTŲ ŽODŽIU IR RAŠTU VERTINIMO BALAIS LENTELĖ

Pretendento vardas ir pavardė	Testo raštu rezultatas (balų vidurkis)	Testo žodžiu rezultatas (balų vidurkis)	Bendra gautų balų suma (2+3)	Esant reikalui papildomos kompetencijos vertinimas	Konkurse užimta vieta
1	2	3	4	5	6

Komisijos sprendimas dėl konkurso laimėtojo ______________________________________ ___________________________________________________________________________

___________________________________________________________________________

Komisijos pirmininkas _______________ _______________________________

(parašas)	(vardas ir pavardė)

Komisijos sekretorius ________________ _______________________________

(parašas) (vardas ir pavardė)

Nariai:	________________ _______________________________

(parašas) (vardas ir pavardė)

Konkursą laimėjusio pretendento sprendimas ______________________________________

___________________________________________________________________________

(Parašas)

(Konkurso laimėtojo vardas ir pavardė)

Su konkurso rezultatais susipažinome:

(Pretendento parašas)	(Pretendento vardas ir pavardė)

––––––––––––––––––––––––––

Viešų konkursų biudžetinių ir viešųjų sveikatos priežiūros įstaigų, kurių savininkė yra Birštono savivaldybė, vadovų pareigoms eiti nuostatų

6 priedas

PAPILDOMŲ KOMPETENCIJŲ VERTINIMO LENTELĖ

(Pildoma nuostatų 32 punkte nustatytu atveju)

Eil. Nr.	Pretendento vardas ir pavardė	Papildomos kompetencijos pagal Nuostatų papunkčius	Balų suma

33.1	33.2	33.3	33.4	33.5

1.
2.
3.
4.

Pretendentų papildomų kompetencijų vertinimai suvestinėje lentelėje įrašyti teisingai.

Komisijos sekretorius ________________	___________________________

(parašas) (vardas ir pavardė)

–––––––––––––––––––––––––––––